KCEยันปีนี้กำไรนิวไฮใหม่
ผลิตเต็มที่ปีนี้รายได้กลับคืน 7,500 ล้านส่งออกอิเล็กทรอนิกส์ฟื้นตามตลาดโลก
14 ก.พ. 2556

ผลิตเต็มที่ปีนี้รายได้กลับคืน 7,500 ล้านส่งออกอิเล็กทรอนิกส์ฟื้นตามตลาดโลก
KCE กำไรปี 2555 พุ่ง 439% เป็น 172 ล้านบาท หวังปีนี้กำไรทำสถิติสูงสุดรายได้ปกติ 7,500 ล้าน
นางวรลักษณ์ องค์โฆษิต กรรมการบริหารบริษัท เคซีอี อีเลคโทรนิคส์ (KCE) เปิดเผยถึงผลการดำเนินงานปี 2555 ว่า บริษัทมีกำไรสุทธิ 712 ล้านบาท กำไรต่อหุ้น 1.55 บาท เพิ่มขึ้นถึง 439% จากปี 2554 ที่มีกำไร 132 ล้านบาท หรือกำไรต่อหุ้น 0.28 บาท 
กำไรที่ดีขึ้นมากมาจากการฟื้นตัวของบริษัท เคซีอี เทคโนโลยี บริษัทย่อยที่กลับมาผลิตตามปกติหลังจากที่ได้รับผลกระทบจากอุทกภัยในปี 2554 โดยเริ่มผลิตตั้งแต่เดือน มี.ค. 2555 เป็นต้นมา แม้ว่ารายได้จากการขายและการให้บริการจะทำได้เพียง 6,477 ล้านบาท หรือ 195.5 ล้านเหรียญสหรัฐ ลดลงจากปี 2554 ก็ตาม
นอกจากนั้น ยังประสบความสำเร็จในการเพิ่มประสิทธิภาพการผลิต การควบคุมอัตราของเสีย และการควบคุมต้นทุนการผลิตทำให้ต้นทุนขายและการให้บริการต่อยอดขายลดลงและมีแนวโน้มลดลงตามยอดขายที่จะเติบโตขึ้นในอนาคต
นางวรลักษณ์ ยังยืนยันว่า จะสามารถทำให้บริษัททำกำไรได้ตามเป้าหมายที่วางไว้ เนื่องมาจากวิกฤตเศรษฐกิจในยุโรปน่าจะถึงจุดต่ำสุดแล้ว และในปี 2556 จะเริ่มเห็นการฟื้นตัวของเศรษฐกิจยุโรปและสหรัฐที่จะทำให้ความต้องการสินค้าเพิ่มขึ้น
ก่อนหน้านี้ นายพิธาน องค์โฆษิต รองกรรมการผู้จัดการ KCE เคยให้สัมภาษณ์ว่าปี 2556 รายได้และกำไรของบริษัทจะกลับมาทำสถิติสูงสุดใหม่อีกครั้ง จากที่เคยทำได้ในปี 2553 ที่มีรายได้ 7,500 ล้านบาทและกำไรสุทธิ 535 ล้านบาท ทั้งนี้คาดว่าปี 2556 จะมีอัตรากำไรสุทธิมากกว่า 10% 
ทั้งนี้ เนื่องจากการกลับมาผลิตเต็มกำลังการผลิตที่ 2.05 ล้านตารางฟุตเท่าเดิม
สำหรับเป้าหมายของ KCE ภายใน 3 ปีนี้ ตั้งเป้าเพิ่มยอดขายขึ้นเท่าตัว เพราะบริษัทเป็นผู้จัดจำหน่ายที่ลูกค้าให้ความไว้วางใจอันดับต้นๆ เพียงแต่ต้องวางระบบภายในให้มีประสิทธิภาพ และเดินหน้าก่อสร้างโรงงานแห่งใหม่ มูลค่ารวม 2,800 ล้านบาท ให้ได้ตามแผนที่วางไว้
“คุณบัญชา องค์โฆษิต กรรมการผู้จัดการ อยากเห็น KCE เป็นบริษัทที่มียอดขายระดับ 1,000 ล้านเหรียญสหรัฐ ถามว่าเป็นไปได้หรือไม่ ก็ต้องบอกว่าถ้าเราโตตามแผนที่วางไว้ ก็น่าจะใช้เวลาประมาณ 8 ปี” 
บริษัทมีแผนสร้างโรงงาน 1 แห่งปีหน้า เพื่อดันยอดขายให้เติบโตปีละ 25% หลังจากนั้นก็จะสร้างโรงงานเพิ่มอีก 2 แห่ง เพื่อเพิ่มยอดขายให้ได้ 1,000 ล้านเหรียญสหรัฐ
นักวิเคราะห์บริษัทหลักทรัพย์ (บล.) เอเซีย พลัส ยังแนะนำให้ซื้อหุ้นนี้เพราะมีโอกาสที่ราคาจะปรับขึ้น 25% จากปัจจุบันและคาดว่ากำไรสุทธิของบริษัทปี 2556 จะอยู่ที่ 593 ล้านบาท โดยไม่นับรวมกำไรจากเงินประกันชดเชยอีก 2,000 ล้านบาท ที่จะทำให้ฐานะทางการเงินแข็งแกร่งหนี้สินต่อทุนลดลงจาก 1.64 เท่าเหลือ 1.04 เท่า
KCE ยังมีสัดส่วนราคาต่อกำไร (พี/อี) ต่ำที่สุดในกลุ่มชิ้นส่วนอิเล็กทรอนิกส์ที่ 8.7 เท่า นอกจากนั้นยังมีอัตราผลตอบแทนปันผลครึ่งหลังปี 2555 ที่ 1.4%
ราคาหุ้นวันที่ 13 ก.พ. ปิดที่ 11.5 บาท เพิ่มขึ้น 0.3 บาท หรือเพิ่มขึ้น 2.68%